SPILÁK GERGELY

SIKER Grammatika

„Avagy a SIKER veled együtt született, mégis neked kell életre keltened őt…”

ISBN 978-963-81-2272-8

SPILÁK Gergely, Copyright ©2011

SPILÁK Gergely üzletember, motiváló személyiség, tanár, író, aki élete fő küldetésének tartja az emberi élet SIKEREIVEL kapcsolatos tényezők feltárását, megismerését, és elsajátítását, segítve ezzel a kelet-európai és magyarországi gondolkodási minták új alapokra helyezését.

A dokumentum teljes tartalma és know-how-ja SPILÁK Gergely és a SIKER Grammatika Kft. tulajdonát képezi.

eKönyv Magyarország Kft. kiadása

Honlap: www.ekonyv.hu

MOTTÓ

Fel kell mérned, hogy mi számít egy emberi életben, s tudnod kell, döntésednek súlya van. Igen, tettem kitérőket. Igen, kötöttem kompromisszumot. Igen, én is. Mert azt hittem, ez az út.

Aztán megállsz egy pillanatra. Jó esetben. És jön a döntés fojtogató kényszere, mikor felteszed a kérdést magadnak, úgy, hogy ne hallja senki, csak te. De te igen: Mi számít igazán egy emberi életben. Pénz, púder? Vagy önazonosság? Nehéz kérdés?

Elméletileg vagy gyakorlatilag, kívülről vagy belülről nézve az? És ha te teszed fel magadnak, meg van a válaszod? És ha a válaszod igen, a bátorságod is hozzá? És ha a bátorságod igen, az erőd is? És ha elhatározod, meg is teszed? Hány életünk van? Hányszor szúrhatjuk el? Honnan származik a félelem? A bizonytalanság? Belőlünk, vagy a világ adja? És mit tehetünk? Végül hát szabad az akarat?...

Márpedig az akaratnak szabadnak kell lenni. Az út viszont eleve elrendelt. Van másik választás. És még sincs másik. Így a két tétel egyszerre. Mert amit választhatsz, az számodra az egyetlen lehetséges. Sors, karma, Isten. Amiben hiszel.

Ismeretlen szerző

ELŐSZÓ

Egész eddigi életemben a saját vágyaim, a magamba vetett hitem, és az emberek, valamint az élet iránti szeretetem, ami vezérelt. Egy belső vágy, egy átlagon felüli élet elérése iránt, amely minden élethelyzetben erőt adott. Bár viszonylag fiatal vagyok, mégis nagyon sok mindent élhettem át és megdolgoztam azért, hogy végre kimondhassam: SIKERES vagyok.

Én mindig is éreztem, hogy nekem valamiért, valamiben SIKERESNEK kell lennem. Amikor ez a vágy tudatosult bennem, azonnal tisztában voltam azzal is, hogy ez nem lesz olyan egyszerű. Éreztem is, hogy mekkora felelősség van rajtam. Be kellett azonban látnom, hogy mint az életben minden, a SIKER sincs ingyen, ha úgy tetszik, egy folyamat eredménye, miközben rengeteg olyan dolgot kell megtennünk, amit talán a legtöbb esetben meg sem tennénk. Mindenáron SIKERES akartam lenni. Ez volt minden vágyam, amelyből erős akaratot éreztem! És tudtam, hogy cselekedni fogok, eldöntöttem, és hittem magamban! Csak akkor még azt nem tudtam, hogy egyáltalán miben lehetnék SIKERES? Vagy mit is jelent számomra az, hogy SIKERES leszek? Mitől lesz jó ez nekem?

Valóban. Jó pár álmatlan éjszaka következett. Egyfolytában azon gondolkoztam, hogy mi az, amiben SIKERES lehetnék? Egész egyszerűen kerestem belső vágyam lehetséges mozgatórugóját. Tudtam, hogy minél jobban felfedem ezt, annál tudatosabban, ezáltal könnyebben valósíthatom meg az elképzeléseimet. Én valójában mindig is egy átlagon felüli, egy a maga nemében különleges életre vágytam, és arra, hogy mindvégig az álmaimnak élhessek, hogy valóban azt tehessem az életben, amit épp csak szeretnék.

Abban, hogy ezt a fajta életet egyszer majd elérem, soha nem is kételkedtem. Hittem saját magamban, a képességeimben és a sorsszerűségekben is. Abban is hittem, hogy nincsenek véletlenek, hanem minden valaminek a következménye, és azt is beláttam, hogy a „jó munkához, idő kell”, vagyis tudtam, hogy a saját SIKEREM is el fog jönni, „pusztán” idő kérdése! Ez persze kevés lett volna az induláshoz, a megfelelő eszköz ugyanis még hiányzott. Hát mi az, amivel egyáltalán SIKERES lehetnék?

Őszintén? Magam sem tudtam. Ezért minden dologban tudatosan a pozitívat kerestem, mert minden dologban azt az eszközt véltem, ami majd valóban segíthet nekem abban, hogy SIKERESSÉ válhassak. Kerestem a lehetőségeket és tudtam, hogy majd valamikor megtalálom azt, ami valóban az én eszközöm lehet a SIKERHEZ.

A legfontosabb erőt talán mindig az adta, hogy mindig is a saját vágyaim alapján cselekedtem, és a szívem az, ami előre vitt, és éppen ezért mindig tiszta akaratból tudtam cselekedni, másként fogalmazva álmaim megvalósítása, és a saját SIKERESSÉ válásom akár sok időbe is kerülhet.

Itt elég csak arra gondolnod, hogy fiatalon, igazi anyagi háttér nélkül, sőt valójában a nulláról indulva, és a megfelelő eszköz hiányában építsek fel egy átlagon felüli, biztonságos, ha úgy tetszik anyagilag független jövőt. Ez nem tűnt éppen egyszerűnek. Sőt, nem is volt egyszerű, de én hittem önmagamban, a képességeimben, abban is, hogy útközben még sokat fogok fejlődni, és tanulni mindahhoz, amivel elérhetem azt, ami akkor a jelenben még elérhetetlennek tűnt, és, hogy az esetleges rossz dolgokból is csak tanulhatok majd.

Talán az egyetlen, amit biztosan éreztem, hogy valamit tennem kell, és ha nincs eszköz, akkor valamilyen eszközt kell, hogy teremtsek magamnak. Éreztem, hogy más választásom nincs, azonnal cselekednem kell. Fontos kérdéseket tettem fel magamnak, olyanokat, amelyek segítettek az indulásban és amelyeket neked is fel kell tenned ahhoz, hogy megtudd, valóban jó helyen áll az életed:

Mi az, amire valóban vágysz az életedben?

Mi az, amit mindenképp el akarsz érni?

Mi az, ami igazán boldoggá tesz téged?

Mi az álmod?

Adj magadnak elég időt arra, hogy végiggondolhasd, és konkrétan megfogalmazódhassanak benned a válaszok. Sőt a legjobb lenne, ha ezeket a válaszokat fel is írnád magadnak, és annyiszor elolvasnád, amennyiszer csak kell ahhoz, hogy átérezd, mekkora felelősség és kihívás az, amely elkezdődött a számodra. És tényleg ne szabj korlátokat, határt a vágyaidnak, ha netán a tudatalattidban irreálisnak is véled, írd le és légy magaddal őszinte, elvégre a te életedről van szó, nem csaphatod be önmagad!

Én amikor ezeket a kérdéseket magamnak megválaszoltam, akkor azonnal eldöntöttem, hogy történjék is bármi, mindig mindent megteszek, hogy a céljaimat elérjem, és történjék bármi, kitartok a döntésem mellett, és soha nem fogom feladni. Ha már csak egyszer élhetek, akkor annak a legjobbnak kell lennie és éppen ezért harcolni fogok az álmaimért, mert nem akarom beérni az élettől ingyen kapott vajmi kárpótlásokkal!

Mentségeket mindig kereshetsz, de ne feledd, hogy kizárólag te vagy a felelős azért, hogy mit hozol ki saját életedből! Ha SIKERES akarsz lenni és átlagon felüli életet akarsz, akkor természetes, hogy többet is kell tenned annál, mint ami az átlagos, és HARCOLNOD kell azért, hogy az életed olyanná alakíthasd, mint amilyenre valóban vágysz!

Azt nem tudhatom, hogy jelenleg hol tartasz az életedben, de a legrosszabb, hogy még talán te sem! Talán, mert eddig nem is foglalkoztál ezzel. Nagyon sok ember olyan életet él, amelyet nem elképzelt magának, hanem amelyet egész egyszerűen kapott! Látszólag boldog is lehetsz, de hol van ez még attól az élettől, amely a vágyaidról szól? Ne másoknak akarj megfelelni, hanem cselekedj úgy, ahogy azt vágyaid és a szíved mondják neked.

Tedd azt, amire valóban vágysz, csináld azt, amit valóban szeretnél, élj ott, ahol valóban szeretnél és keresd azoknak az embereknek a társaságát, akikkel valóban szeretsz együtt lenni és akik támogatnak téged! Egyszóval válj azzá az emberré, aki lenni szeretnél, és tegyél meg mindent azért, hogy mindezt elérhesd. Bizonyítsd be magadnak, hogy képes vagy rá, hogy megteremted magadnak a lehetőségeket, és vállalod a felelősséget is a tetteidért!

Gondolkozz el kérlek azon, hogy egyáltalán mit jelenthet számodra a SIKER, és hajlandó vagy-e adott esetben a saját érdekedben változni, és bizonyos dolgokat másként csinálni, mint eddig. Ha mindezt elképzelhetőnek tartod, akkor olvasd el ezt a könyvet.

Jó olvasást, és SIKERES ÉLETET kívánok neked!

Spilák Gergely

szerző